
Nodarbinātības valsts aģentūras nolikums
Izdoti saskaņā ar Valsts pārvaldes iekārtas likuma 16.panta pirmo daļu
I. Vispārīgie jautājumi
· 1. Nodarbinātības valsts aģentūra (turpmāk – aģentūra) ir labklājības ministra pārraudzībā esoša tiešās pārvaldes iestāde. Labklājības ministrs aģentūras pārraudzību īsteno ar Labklājības ministrijas starpniecību.
· 2. Aģentūras darbības mērķis ir īstenot valsts politiku bezdarba samazināšanas un bezdarbnieku, darba meklētāju un bezdarba riskam pakļauto personu atbalsta jomā.
II. Aģentūras funkcijas, uzdevumi un kompetence
· 3. Aģentūrai ir šādas funkcijas:
· 3.1. atbilstoši bezdarbnieku, darba meklētāju un bezdarba riskam pakļauto personu vajadzībām, spējām un interesēm nodrošināt šīm personām operatīvu un kvalitatīvu palīdzību, lai veicinātu to konkurētspēju darba tirgū;
· 3.2. organizēt vai īstenot aktīvos nodarbinātības pasākumus un preventīvos bezdarba samazināšanas pasākumus;
· 3.3. sagatavot priekšlikumus valsts politikas izstrādei un īstenošanai bezdarba samazināšanas un bezdarbnieku, darba meklētāju un bezdarba riskam pakļauto personu atbalsta jomā;
· 3.4. licencēt un uzraudzīt komersantus, kuri sniedz darbiekārtošanas pakalpojumus (izņemot kuģa apkalpes komplektēšanu un pakalpojumus darba devējiem potenciālo darbinieku atlasei darbam Latvijā);
· 3.5. (Svītrots)
· 3.6. sniegt informatīvu un konsultatīvu atbalstu brīvprātīgā darba politikas izstrādē un īstenošanā iesaistītajām institūcijām, pašvaldībām, nevalstiskajām organizācijām un sabiedrībai kopumā.
· 4. Lai nodrošinātu funkciju izpildi, aģentūra veic šādus uzdevumus:
· 4.1. izvērtē aktīvo nodarbinātības pasākumu un bezdarba samazināšanas preventīvo pasākumu ieviešanu, veic izmaksu analīzi, sniedz priekšlikumus pasākumu pilnveidošanai, kā arī veicina šo pasākumu dažādošanu atbilstoši pieprasījumam darba tirgū;
· 4.2. sagatavo darba tirgus prognozēšanai nepieciešamo informāciju atbilstoši Ekonomikas ministrijas kā vadošās valsts pārvaldes institūcijas darba tirgus prognozēšanas jautājumos metodoloģiskajam ietvaram;
· 4.3. reģistrē un uzskaita bezdarbniekus un darba meklētājus, informē par viņu tiesībām un pienākumiem, regulāri atjauno un pilnveido to reģistrēšanas un uzskaites sistēmu un izstrādā un pilnveido reģistrēto bezdarbnieku klasificēšanas sistēmu;
· 4.4. pilnveido individuālo darbu ar bezdarbniekiem, lai nodrošinātu maksimāli ātru to atgriešanos darba tirgū;
· 4.5. organizē aģentūras un darba devēju sadarbību un savstarpēju informācijas apmaiņu, regulāri atjauno un pilnveido darba devēju pieteikto brīvo darba vietu uzskaiti;
· 4.6. uzskaita darba devēja pieteiktās darba vietas un informē par tām;
· 4.7. sniedz karjeras konsultācijas bezdarbniekiem, darba meklētājiem, bezdarba riskam pakļautām personām un citām personām, kā arī regulāri pilnveido informatīvi metodisko bāzi karjeras konsultāciju pakalpojumu sniegšanai;
· 4.8. nodrošina normatīvo aktu prasībām atbilstošas informācijas sagatavošanu un sniegšanu par bezdarba situāciju valstī;
· 4.9. sadarbojas ar ārvalstu un starptautiskajām institūcijām bezdarba samazināšanas, nodarbinātības veicināšanas un karjeras konsultēšanas jomā, kā arī veic pasākumus informācijas apmaiņas nodrošināšanai darbaspēka kustības jautājumos;
· 4.10. nodrošina aģentūras rīcībā esošo personas datu un citas informācijas aizsardzību atbilstoši normatīvo aktu prasībām;
· 4.11. nodrošina inovatīvu metožu un risinājumu izstrādi un to ieviešanu aģentūras darbā ar bezdarbniekiem, darba meklētājiem un bezdarba riskam pakļautajām personām un sadarbības partneriem;
· 4.12. uztur un sistemātiski atjauno aģentūras funkciju izpildei nepieciešamās datubāzes;
· 4.13. nodrošina Latvijas Republikas darbību Eiropas Nodarbinātības dienestu tīklā (EURES).
· 5. Aģentūrai ir šādas tiesības:
· 5.1. pieprasīt un bez maksas saņemt no valsts un pašvaldību institūcijām, kā arī no fiziskām un juridiskām personām aģentūras funkciju izpildei nepieciešamo informāciju;
· 5.2. organizēt un vadīt seminārus, konferences un citus pasākumus, sadarboties ar nevalstiskajām organizācijām, fiziskajām un juridiskajām personām, kā arī ārvalstu un starptautiskajām institūcijām, lai risinātu jautājumus, kas saistīti ar aģentūras kompetencē esošajiem uzdevumiem;
· 5.3. izveidot, reorganizēt un likvidēt aģentūras filiāles;
· 5.4. rīkoties ar aģentūras rīcībā esošo valsts mantu;
· 5.5. citas normatīvajos aktos noteiktās tiesības.
III. Aģentūras struktūra un pārvalde
· 6. Aģentūras darbu vada aģentūras direktors. Aģentūras direktors veic Valsts pārvaldes iekārtas likumā noteiktās tiešās pārvaldes iestādes vadītāja funkcijas. Aģentūras direktoru pēc pretendenta kandidatūras apstiprināšanas Ministru kabinetā ieceļ amatā un atbrīvo no amata labklājības ministrs.
· 7. Aģentūras direktoram var būt vietnieki. Aģentūras direktora vietniekus ieceļ amatā un atbrīvo no amata, kā arī viņu kompetenci un atbildību nosaka aģentūras direktors.
· 8. Aģentūras direktors nosaka aģentūras organizatorisko struktūru.
IV. Aģentūras tiesiskuma nodrošināšana un pārskatu sniegšanas kārtība
· 9. Aģentūras darbības tiesiskumu nodrošina aģentūras direktors. Aģentūras direktors ir atbildīgs par aģentūras iekšējās kontroles un pārvaldes lēmumu pārbaudes sistēmas izveidošanu un darbību.
· 10. Aģentūras amatpersonu izdotos administratīvos aktus un faktisko rīcību var apstrīdēt, iesniedzot attiecīgu iesniegumu aģentūras direktoram. Aģentūras direktora lēmumu par apstrīdēto administratīvo aktu un faktisko rīcību var pārsūdzēt tiesā, ja ārējos normatīvajos aktos nav noteikts citādi.
· 11. Aģentūras direktora izdotos administratīvos aktus un faktisko rīcību var apstrīdēt Labklājības ministrijā, ja normatīvajos aktos nav noteikts citādi. Labklājības ministrijas lēmumu var pārsūdzēt tiesā.
· 12. Aģentūra divas reizes gadā iesniedz labklājības ministram pārskatu par aģentūras funkciju izpildi un normatīvajos aktos par budžetu un finanšu vadību noteiktajā kārtībā pārskatu par budžeta līdzekļu izlietojumu.
V. Noslēguma jautājumi
· 13. Atzīt par spēku zaudējušiem Ministru kabineta 2003.gada 29.jūlija noteikumus Nr.425 "Nodarbinātības valsts aģentūras nolikums" (Latvijas Vēstnesis, 2003, 111.nr.; 2004, 120.nr.; 2006, 4.nr.; 2007, 139.nr.).
· 14. Aģentūra kā tiešās pārvaldes iestāde ir Nodarbinātības valsts aģentūras funkciju, tiesību, saistību, prasību, bilancē esošās mantas, lietvedības un arhīva pārņēmēja.
· 15. Noteikumi stājas spēkā 2013.gada 1.janvārī.

